Engelrokkies troos ma's wat babas verloor | Netwerk24
The Angel Gown Initiative (Tagi) is in Junie verlede jaar deur Eric Elronde, 'n modeontwerper van Gordonsbaai, begin.
Binne 'n jaar het Elronde die verspreiding van sy engelrokkies tot 28 hospitale landwyd uitgebrei, met bestellings wat nou van so ver as Namibië kom.
'n Vriendin van Elronde, wat as 'n suster by die Vredendal-hospitaal gewerk het, was die inspirasie vir dié rokkies. Sy het hom gevra om 'n "engelrokkie" van haar trourok te maak. Dit was by dié hospitaal waar hy sy eerste rokkie oorhandig het.
Hierdie engelrokkies dien 'n spesifieke doel vir babatjies wat nooit na hul aardse huise sal kan gaan nie, sê Elronde.
Elronde het gesê die rokkies is geskenke aan die ouers wat 'n baba verloor het. "Dit is iets spesiaal waarin hulle hul baba na die hiernamaals kan stuur."
Elronde het gesê in die afgelope jaar het Tagi altesaam 115 trourokke, 95 aandrokke, 9 dooprokke en meer as 200 dasse ontvang.
Elronde het gesê omdat hulle net met hospitale werk, kom hy nie in kontak met die ouers nie.
"Die wete dat hul rok nou ander ouers kan help wat ook dié hartseer beleef, bring uiteindelik vir hulle genesing en help hulle om finaal daai hoofstuk af te sluit."